**Godfried Danneels** (\* 4. jún 1933, Kanegem, Belgicko – † 14. marec 2019, Mechelen) bol belgický kardinál, emeritný arcibiskup Mechelen-Brusel a emeritný prímas Belgicka.

Životopis
---------

Narodil sa vo flámskej obci Kanegem. Študoval na Katolíckej univerzite v Leuvene a na Pápežskej gregoriánskej univerzite v Ríme. Počas štúdií bol v roku 1957 vysvätený za kňaza v rodnej obci. Neskôr sa venoval akademickej a pedagogickej činnosti. Ako odborník na liturgiku zavádzal vo svojej krajine liturgické reformy súvisiace so závermi Druhého vatikánskeho koncilu.

V roku 1977 ho pápež Pavol VI. vymenoval za antverpského biskupa. Vysviacku prijal 18. decembra 1977 z rúk belgického prímasa Suenensa. Takmer presne o dva roky vystriedal kardinála Suenensa a stal sa metropolitným arcibiskupom Mechelen-Brusel a prímasom Belgicka. Zároveň sa stal veľkým kancelárom Katolíckej univerzity v Leuvene a belgickým vojenským biskupom. Po svojom nástupe do úradu belgického prímasa sa postupne stal rešpektovanou autoritou v belgickej spoločnosti aj v cirkvi. V súlade s tradíciou tzv. kardinálskych diecéz (diecézy, ktorých biskupi sa tradične menujú za kardinálov), medzi ktoré patrí aj Mechelen-Brusel, ho pápež Ján Pavol II. 2. februára 1983 vymenoval za kardinála s titulárnym chrámom *Sant'Anastasia al Palatino*. Kardinál Danneels bol blízky belgickej kráľovskej rodine, vykonával pre jej členov krstné, sobášne a pohrebné obrady. Zúčastnil sa ako kardinál-volič konkláve v rokoch 2005 aj 2013. V konkláve v roku 2005 bol spomínaný ako papabile.

Kánonický vek, v ktorom je povinný predložiť pápežovi svoju rezignáciu z úradu, dosiahol v roku 2008. Pápež Benedikt XVI. ju prijal až v roku 2010.

Názory
------

Kardinál Danneels bol považovaný za centristického a niekedy až liberálne zmýšľajúceho kardinála. V druhej polovici pontifikátu Jána Pavla II. sa názorovo vzdialil od Vatikánu najmä kvôli svojim názorom na synodalitu a kolegialitu v cirkvi v protiklade s centralistickou orientáciou Vatikánu.

Bol zástancom ekumenizmu a podporovateľ Komunity z Taizé. Podporoval právnu definíciu zväzkov osôb rovnakého pohlavia. Otvorene vystupoval proti zavedeniu možnosti eutanázie v Belgicku.

Belgická cirkev pod jeho vedením sa tiež nevyhla škandálom súvisiacim so sexuálnym zneužívaním mladistvých. Kardinál Danneels sa niekoľkokrát na rôznych úrovniach bránil pred obvineniami z nečinnosti alebo zo zamlčovania takýchto skutočností. Najznámejší je prípad biskupa z Brugg Rogera Vangheluwe, ktorý sexuálne zneužíval svojich maloletých synovcov. Kardinál sa o tejto skutočnosti dozvedel v roku 2010 niekoľko dní pred vypuknutím aféry a nekonal vo veci iniciatívne, čo veľmi poškodilo jeho reputáciu.

Referencie
----------

1. ↑  AROCHO ESTEVES, Junno. *Belgian Cardinal Godfried Danneels dies at 85* [online]. National Catholic Reporter, 2019-03-14, [cit. 2019-03-14]. Dostupné online. (angl.)
2. ↑   *Cardinals Created by John Paul II (1983)* [online].. Dostupné online. (anglicky)
3. ↑   *Papabile: The men who might be Pope* [online]. 199-12-11. Dostupné online. (anglicky)
4. ↑   *RINUNCE E NOMINE, 18.01.2010* [online]. 2010-1-18. Dostupné online. (taliansky)
5. ↑   *Possible successors to John Paul II vary widely in background, views* [online]. Reuters, 2005-4-3. Dostupné online. 
|jazyk = anglicky
6. ↑  WINTERS, Michael Sean. *Cardinal Danneels on same-sex marriage* [online]. 2013-6-10. Dostupné online. (anglicky)
7. ↑   2015-9-16. Dostupné online. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Godfried Danneels**

Externé odkazy
--------------

* Biografia na catholic-hierarchy.org
* Profil v biografickom slovníku kardinálov Salvadora Mirandu

Autoritné údaje: * BnF: 121459275
* GND: 119248654
* ISNI: 0000 0000 8167 8534
* LCCN: n91011350
* NK ČR: xx0121165
* SNK: 173265
* VIAF: 95176718
* WorldCat: lccn-n91011350